Hoe paartjies hulle geld kan bestuur - Jou Gesin | Solidariteit WêreldJou Gesin | Solidariteit Wêreld
Tuis › Artikels › Hoe paartjies hulle geld kan bestuur
Hoe paartjies hulle geld kan bestuur
Trou is nie perdekoop nie en nog minder is finansies. Om 'n lewe saam met iemand te beplan vereis kompromie, (dikwels moeilike) besluite en uiteindelik gemak en tevredenheid.
Finansies, of finansiële probleme en twis in 'n huwelik of selfs 'n ernstige verhouding, is een van die hoofredes waarom mense uitmekaar gaan. Onaanpasbare opinies oor hoe geld bestuur behoort te word en veral hoe dit bestee word, is dikwels onoorkombaar.
Vir baie paartjies is die bestuur van geld 'n subjektiewe en belangrike kwessie – julle sal weet wat vir julle werk. Maar baie paartjies behandel die bestuur van geld as 'n nagedagte en die beste om gelaat te word tot ná die wittebrood, ondanks die erns daarvan.
Indien julle in laasgenoemde kategorie val, volg hier 'n paar wenke om julle op dreef te kry. Moenie dit agterweë laat tot nadat die knoop deurgehaak is om die netelige kwessie van julle finansies as 'n paartjie te probeer ontknoop nie!
Dit mag vanselfsprekend klink, maar dit is verbasend hoe baie paartjies hierdie uiters belangrike dog eenvoudige stap verwaarloos. "Om met jou maat oor geld te praat kan moeilik wees, maar dit is noodsaaklik vir die daarstelling van 'n veilige finansiële toekoms," adviseer die Bank of America (BOA).
Julle sal ook moet weet watter onderwerpe relevant is wanneer julle die saak aanspreek. "Neem die tyd om julle kort- en langtermyn finansiële doelwitte eerlik te bespreek, hetsy of dit is om vir 'n huis te spaar, kredietkaartskuld af te betaal, 'n droomvakansie te neem of uiteindelik daardie motorfiets aan te skaf. Wees versigtig om nie jou maat se doelwitte te kritiseer nie – onthou, hulle is net so belangrik vir hom of haar soos joune vir jou is. Werk van daar af saam om 'n lys op te stel van die top doelwitte wat julle albei wil bereik, en maak seker dit is regverdig sowel as haalbaar."
Persoonlikefinansieskenner Laura Adams sê alles begin met eerlike en respekvolle gesprekke oor julle oortuigings, kwellings en doelwitte. "Dit word gesê dat 'teenoorgesteldes mekaar aantrek' met verwysing na paartjies se persoonlikhede. Finansiële optrede en gewoontes in paartjies kan ook baie van mekaar verskil."
Is jy byvoorbeeld iemand wat kompulsief geld uitgee of 'n streng spaarder? Waag jy kanse of benader jy beleggings op 'n konserwatiewe manier? Is jy gemaklik met skuld of doodbang daarvoor?
"'n Verspotte finansiële neiging wat jou wederhelf aanvanklik amusant vind, soos om 'n vrye gees te wees wat in die oomblik leef en geld uitgee, mag mettertyd 'n irritasie word.
"Wees dus op die uitkyk vir potensiële probleme wat aangespreek moet word, soos oorbesteding, finansiële geheimhouding of weiering om 'n begroting op te stel. Wees eerlik oor julle albei se goeie en slegte finansiële gewoontes voordat julle julle finansies as 'n paartjie bymekaargooi."
Voer ook gereeld gesprekke oor julle finansiële doelwitte aangesien dit met verloop van tyd mag verander, aldus die BOA.
Samewerking lei tot sukses
Adams sê as julle 'n toegewyde paartjie is, is dit slim om as 'n eenheid julle strategie uit te werk en julle lewens te organiseer. "Julle kan tesame baie meer bereik as wat julle ooit apart sou kon doen."
Besluite, soos om 'n aparte of gesamentlike rekening te hê, moet iets wees waaroor julle saam besluit. Elkeen het meriete en nadele en die twee van julle moet besluit watter die beste opsie is. En as julle besluit het om nie finansies te deel nie, is dit tyd om beheer terug te neem. "Hoekom? Omdat wat julle saam met julle geld doen julle albei se finansies sal affekteer. Dit is veral belangrik namate julle ouer word, aangesien vroue geneig is om mans te oorleef en dikwels aan die diep kant van finansies ingestamp kan word," waarsku Goodhousekeeping.com.
As julle nie van nature kundiges is nie, neem babatreë om julle vertroue met betrekking tot geld te verbeter. Praat ook met mekaar oor die verdeling van finansiële take.
Na bespreking van julle doelwitte en inkomste, is dit tyd om die uitgawes en verantwoordelikhede op te deel. Stel 'n gedetailleerde begroting op, met 'n lys van al die uitgawes en kom ooreen oor wie wat betaal. Indien julle verskillende salarisse verdien, is dit (regverdigheidshalwe) wys om dit proporsioneel op te deel, alhoewel dit nie altyd die geval sal wees nie. Soos voorheen genoem, kan dit nogal subjektief wees, so vind iets waarmee julle albei gemaklik is.
Skep dan bankrekenings. Gesamentlike rekenings vereenvoudig huishoudelike uitgawes en werk goed vir baie paartjies. Dit het egter ook nadele, soos 'n spandabelrige maat wat in 'n meer spaarsamige maat se geld delf of die oortrokke rekening tot die maksimum gebruik. 'n Maat se swak kredietgeskiedenis kan ook negatiewe implikasies inhou vir die aankoop van gesamentlike bates, soos 'n huis.
Daar is 'n derde weg tussen gesamentlike en aparte rekenings. "'n Stelsel van 'joune, myne, ons s'n' werk die beste vir baie paartjies, met 'n gesamentlike bron vir huishoudelike uitgawes en aparte rekenings vir persoonlike uitgawes," stel Goodhousekeeping.com voor.
Bank of America, 2019, "Couples and money: How to navigate money matters without rocking the boat", https://bettermoneyhabits.bankofamerica.com/en/saving-budgeting/manage-money-as-a-couple.
Goodhousekeeping.com, 31 March 2016, "How successful couples manage money", https://www.goodhousekeeping.com/uk/consumer-advice/a560313/how-successful-couple-manage-money/.
Laura Adams, 14 May 2018, "4 Ways to Manage Money Better as a Couple", https://money.usnews.com/money/blogs/my-money/articles/2018-05-14/4-ways-to-manage-money-better-as-a-couple.